Ժիրայր Հովնանյան

Ժիրայր Ստեփանի Հովնանյան (), Նյու Ջերսիում հաստատված ամերիկահայ ձեռնարկատեր, կապալառու, շինարար։ Բիզնես գործունեության ընթացքում Հովնանյանը մշակել և կառուցել է ավելի քան 6000 տուն Հարավային Ջերսիում։

Գործարար-ձեռնարկատեր Վահագն և Հրայր Հովնանյանների եղբայրը։

Կենսագրություն
Ժիրայր Հովնանյանը ծնվել է 1927 թվականին Իրաքի Քիրքուք քաղաքում։ 1915 թվականի Հայոց ցեղասպանության հետևանքով նրա ընտանիքը հաստատվել է Իրաքում։ Ժիրայրի հայրը եղել է Մալաթիա-Սեբաստիայից, մայրը՝ Մալաթիայից։ Ստեփան Հովնանյանը Բաղդադում հիմնել է շինարարական կազմակերպություն։ Ժիրայրը եղել է ընտանիքի 6 երեխաներից մեկը։ Նա հաճախել է Քիրքուքի ճիզվիտների ավագ դպրոց։ Հովնանյան ընտանիքը ԱՄՆ է գաղթել 1948 թվականին և հաստատվել Հյուսիսային Ֆիլադելֆիայում։ 1952 թվականին բակալավրի աստիճան է ստացել Փենսիլվանիայի համալսարանի Ուորտոն բիզնես դպրոցից, մագիստրոսի աստիճան՝ Սթենֆորդի համալսարանի բիզնես դպրոցից։

1959 թվականին Ժիրայրը և իր երեք եղբայրները հիմնադրել են Hovnanian Brothers Corp ընտանեկան շինարարական կազմակերպությունը։ 1964 թվականին, առանձնանալով եղբայրներից, Նյու Ջերսիի Լորել Մաունթ ավանում Ժիրայրը հիմնադրել է իր շինարարական բիզնեսը՝ J.S. Hovnanian & Sons:

Հովնանյանը և նրա J.S. Hovnanian & Sons ընկերությունը մասնակցել է«Extreme Makeover: Home Edition» ռեալիթի շոուին և ծրագիրն ավարտել է 2007 թվականի օգոստոսին, Ժիրայրի մահից 10 օր առաջ։ Հովնանյանի ընկերությունն անվճար տուն է կառուցել Մարերո ընտանիքի (Վիկտոր Մարերոն ունեցել է 5 որդի) համար Նյու Ջերսիի Պենսակեն ավանում։ Տունը կառուցվել է 96 ժամում։

Ժիրայր Հովնանյանը եղել է Նյու Ջերսիի շինարարների ընկերակցության նախագահը և ողջ կյանքի ընթացքում «Տուն կառուցողների ազգային ընկերակցության» նախագահը։

Ընտանիք 
Ժիրայրն ամուսնացել է Էլիզաբեթ Ոսպիկյանի հետ (մահացել է 2010 թվականի մայիսի 24-ին)։ Ունեցել են 4 երեխա՝ Ստեֆեն, Նանսի, Փիթեր, Թերեզա։

Մահը 
Ժիրայր Հովնանյանը սրտի անբավարարություն է ունեցել Նյու Ջերսիի Լորել Մաունթ ավանի իր տանը, մահացել է 80 տարեկան հասակում Մարլթոնի Virtua West Jersey հիվանդանոցում «Extreme Makeover: Home Edition» ռեալիթի շոուին մասնակցելուց 10 օր հետո։ Հոգեհանգիստը կատարվել է Ֆիլադելֆիայի Սուրբ Գրիգոր հայ առաքելական եկեղեցում, հուղարկավորվել է Սինամինսոն ավանում։

Ծանոթագրություններ

Արտաքին հղումներ 
J.S. Hovnanian & Sons

Ամերիկահայ գործարարներ
Սթենֆորդի համալսարանի շրջանավարտներ